**MIŠ IZ LUKNJE JE PRITEKLA**

bibarija

Miš iz luknje je pritekla,
svojim miškam žemlje spekla.

Ti jo dobiš,
ker se smejiš. (palec)
Ti jo dobiš,
ker ne kričiš. (kazalec)
Ti jo dobiš
ker hitro zaspiš. (sredinec)
Ti jo dobiš,
ker z bratcem deliš. (prstanec)
Ti jo dobiš,
ker si najmanjša miš. (mezinec)

Kako se igramo: s kazalcem in sredincem pridrobimo po otrokovi roki navzdol do dlani, kjer prsta zamesita testo za žemlje.

Pri besedilu »Ti jo dobiš« pričnemo hraniti prste, prvi je na vrsti palec in nato do mezinca.

Ko so nahranjeni vsi otrokovi prsti ene roke, pričnemo z igro od začetka, pri tem pa igro igramo po drugi otrokovi roki.

**MIŠKA IN KRT**

(Mira Voglar)

 GREMO NA VRT,

 GLEDAT KAJ DELATA MIŠKA IN KRT.

 MIŠKA PO VRTU DROBENCLJA, (s prsti se sprehodimo po dlani)

KRTEK PA ZEMLJO RAVNA. (pobožamo se po dlani)

MIŠKA NABIRA ROŽICE ZA KRTA, (primemo vsak prst posebej)

KRTEK PA LUKNJICO VRTA. VRTA,

VRTA, LUKNJO ZA MIŠKO, (vrtamo v levo dlan) VRTA,

VRTA LUKNJO ZA KRTA. (vrtamo v desno dlan)

V PRVI LUKNJI MIŠKA SPI, (palec skrijemo v levo dlan)

V DRUGI MIŠKI KRTEK SPI: (palec skrijemo v desno dlan)

NINAJ, NINAJ, NINAJ, NI! (zazibamo obe dlani)

**NAGAJIVA BIBA**

(bibarija)

Biba buba baja,

po hrbtu se sprehaja

in nagaja.

Pa se Mojca razjezi:

»Čakaj, čakaj biba ti!«

Biba pač ni kriva,

če je nagajiva.

Prvo kitico govorimo veselo in nagajivo.

S kazalcem in sredincem tekamo po imenovanem delu telesa in mu nagajamo. Namesto po hrbtu, lahko rečemo po nosu, bradi, glavi…. se sprehaja.

Drugo kitico govorimo glasneje – jezno. Namesto Mojca, imenujemo otroka, s kateri se igramo.

Tretjo kitico govorimo toplo, tolažeče in razumevajoče. Bibo – kazalec in sredinec – vzamemo v naročje in jo pozibavamo. Če si otrok želi, vzamemo v naročje še njega.

Z večjim otrokom se igramo tudi tako:

Otrok naj bo biba, ki nam nagaja po tistem delu telesa, ki ga v pesmi imenujemo.

»Pa se mama razjezi…«

V 3. kitici si otrok poišče varno zavetje v našem naročju.

**JEZDEC**

(bibarija)

Klopa, klopa, klopa, klop,

Konja ženeta galop.

Potlej hop! Čez vodo skok!

Jezdec pa v vodo, čmok!

Otrok nam zleze na kolena, ki jih enakomerno dvigamo in spuščamo v ritmu besedila pesmi.

Pri besedilu »Jezdec pa v vodo, čmok! Kolena razširimo, tako da otrok zdrsne med njima na tla.

**BRATCI SO PO SVETU ŠLI**

(bibarija)

Bratci so po svetu šli,

da di se zabavali.

Ta je bobnal bamberbam,

tale jedel je ves dan

ta korakal ena dva,

tale trobil trarara.

A vsi so si želeli,

da tako lepo bi peli,

kot je malček znal.

Otrok uprizarja vsebino: bobna s prstki, pokaže kako je, koraka ena, dva, trobi trarara in na koncu zapoje svojo izmišljijo.

**BIBA TORTO MEŠA**

(bibarija)

Biba torto meša,

vija, vaja,

vija, vak.

Biba torto reže,

šlik, šlak,

šlik, šlak.

En kos torte

ti dobiš,

drugega pa

mala miš.

Otrok s kazalcem in sredincem kroži po dlani, kot bi mešal, pri besedilu »šlik, šlak s kazalcem reže po dlani, potem naloži namišljeno torto na kazalec in sredinec in ponudi en kos torte drugemu, drugi kos pa da sebi v usta.

**BIBA RAJA**

(bibarija)

Biba buba baja

pleše ringaraja.

Malo sem

in malo tja,

biba stopa

ena dva.

Sredi kroga bucibuc,

dremlje, dremlje črni muc.

Črni muc

se prebudi,

bibe

ni, ni, ni!

Držimo se v krogu in ritmično stopamo v krogu. Besedilo lahko govorimo ali po svoje pojemo.

V drugi kitici se spustimo. Zdaj smo črni muci, ki najprej dremljejo, nato pa se zbudijo in pokažejo svoje kremplje.

Pri besedilu »bibe ni, ni, ni!« se skrijemo pod mizo, za vrata,…